'Thuma Mina' is vir Zuma geskryf! | Netwerk24
'Thuma Mina' is vir Zuma geskryf!
Deur Dawie Boonzaaier 19 Januarie 2020 00:03
Die woorde waarmee pres. Cyril Ramaphosa in sy eerste staatsrede 'n nuwe tyding vir Suid-Afrika wou bring, is eintlik vir sy voorganger, oudpres. Jacob Zuma, geskryf.
Volgens pres. Ramaphosa se voormalige toespraakskrywer Wonderboy Peters is "Thuma Mina" ('n Hugh Masekela-lied), oftewel "stuur my", waarmee Ramaphosa burgers in sy eerste staatsrede op 16 Februarie 2018 geïnspireer het, eintlik geskryf met oudpres. Zuma in gedagte. Dié storie word ook vervat in die politieke joernalis Qaanitah Hunter se boek Balance of Power: Ramaphosa and the Future of South Africa.
Zuma het kort voor die toespraak, op 14 Februarie 2018, as president bedank.
Peters, wat sedert 2015 vir Ramaphosa as toespraakskrywer gewerk het, sê Ramaphosa en Zuma se toespraakskrywers het saam aan 2018 se staatsrede gewerk omdat Ramaphosa toe reeds ANC-president was, en 'n gesamentlike boodskap uitgestuur moes word.
Peters het geglo met Zuma se toekoms in die weegskaal, kon die "Thuma Mina"-lirieke die land se gemoed bietjie ophelder. "Ek't gedink mense sou sê, kom ons luister na die president (Zuma), as hulle die woorde sou hoor," sê Peters.
"Elke konsepskrywe wat mens skryf, is vir 'n spesifieke spreker. En in my soektog na 'n tema om 'n sekere gevoel te skep, het ek vir 2018 se staatsrede pres. Zuma in gedagte gehad. Ek het geen idee gehad hy sou op 14 Februarie 2018 as die president bedank nie."
Volgens Peters het hy geweet sy skrywe sou iets spesiaals vir Zuma moes wees, omdat Zuma "baie uitdagings" gehad het.
"Ek het 'n bietjie goud gesoek vir Msholozi (Zuma), iets werklik buitengewoons. As 'n mens, as 'n medereisiger, het hy deur baie pyn gegaan, is hy verneder, en was daar elke dag daadwerklike pogings om hom te bespot en sy legitimiteit as president te bevraagteken."
Eindelik het Zuma bedank, en is die nou bekende woorde deur Ramaphosa geuiter, waarna hy staande toegejuig is. "Thuma Mina" het later ook deel gevorm van die ANC se verkiesingsveldtog in 2019.
Tog was Ramaphosa se raadgewers volgens Peters eers nie te vinde daarvoor nie. Twee van Ramaphosa se raadgewers, Steyn Speed en adv. Nokukhanya Jele, het glo gevoel dis nie wys dat Ramaphosa in sy eerste toespraak as president lirieke aanhaal nie.